b'\n_START_ARTICLE_\nMuzej "Staro selo", Kumrovec\n_START_SECTION_\nO Muzeju\n_START_PARAGRAPH_\nHi\xc5\xbee zidanke i hi\xc5\xbee mazanke, \xc4\x8dine jezgru kumrove\xc4\x8dkog starog sela, a okolne gospodarske zgrade i \xc5\xa1tale svjedo\xc4\x8de o napornoj svakodnevnici zagorskih seljaka i te\xc5\xbeaka. Muzej je nastao oko rodne ku\xc4\x87e Josipa Broza Tita, te stalnim muzejskim postavima posjetitelje podsje\xc4\x87a na obrte i obi\xc4\x8daje Hrvatskog zagorja iz vremena Titovog djetinjstva. Dana\xc5\xa1nje generacije posjetitelja ovdje mogu razgledati alatke lon\xc4\x8dara, kova\xc4\x8da, tkalje, kolara i ba\xc4\x8dvara, poigrati se dje\xc4\x87jim drvenim igra\xc4\x8dkama ili se prisjetiti pri\xc4\x8da svojih djedova i baka o tome kako se nekada \xc5\xbeivjelo. \xc5\xa0e\xc4\x87u\xc4\x87i kroz prostor Muzeja \xe2\x80\x9eStaro selo\xe2\x80\x9c Kumrovec spajaju se znanja etnologa i autora stalnih izlo\xc5\xbebenih postava s individualnim iskustvima iz \xc5\xbeivota posjetitelja i stapaju u nezaboravan do\xc5\xbeivljaj i poticaj za ponovni dolazak u Kumrovec._NEWLINE_Muzej \xe2\x80\x9eStaro selo\xe2\x80\x9c Kumrovec nudi posjetiteljima raznolike programe poput tematskih prezentacijama i interaktivnih radionica u kojima sami mogu izraditi tradicijski predmet i ponijeti ga kao svoj suvenir. Zahvaljuju\xc4\x87i dobroj suradnji Muzeja s majstorima tradicijskih obrta, posjetitelji \xe2\x80\x9eStarog sela\xe2\x80\x9c mogu zamijesiti grudu gline te uz pomo\xc4\x87 lon\xc4\x8dara izraditi zemljanu posudu, dok u rukama majstora, kova\xc4\x8da, uz vatru iz lo\xc5\xbei\xc5\xa1ta, nastaju predmeti raznih oblika. Osim razgleda izlo\xc5\xbebe Zagorska svadba, tu je i istoimeno doga\xc4\x91anje koje okuplja brojne ljubitelje tradicije._NEWLINE_Prilikom posjeta Muzeju \xe2\x80\x9eStaro selo\xe2\x80\x9c Kumrovec posjetitelji se mogu oku\xc5\xa1ati u izradi cvjetnih buketi\xc4\x87a i ukrasa uz pomo\xc4\x87 vje\xc5\xa1tih demonstratora u radionici Bakine papirnate ro\xc5\xbeice ili saznati kako se izra\xc4\x91uje nadaleko poznato licitarsko srce. Na samom rubu kumrove\xc4\x8dkog sela, majstori izra\xc4\x91uju dje\xc4\x8dje drvene igra\xc4\x8dke, danas tradicijske drvene igra\xc4\x8dke, kao i licitare, ponosno se prezentira kao ba\xc5\xa1tinu upisanu na UNESCO-ovu Reprezentativnu listu nematerijalne ba\xc5\xa1tine \xc4\x8dovje\xc4\x8danstva._NEWLINE_U Muzeju djeluje i Centar za tradicijske obrte realiziran uz pomo\xc4\x87 pretpristupnih fondova Europske unije okviru projekta CRAFTATTRACT www.craftattract.com (www.craftattract.com) koji se sada kao primjer dobre prakse implementira u podru\xc4\x8dju JI Europe._NEWLINE_\xc5\xa0etnja kroz Muzej \xe2\x80\x9eStaro selo\xe2\x80\x9c Kumrovec \xc4\x8darolija je otkrivanja tradicije i o\xc4\x8duvane ba\xc5\xa1tine. Od prvih vjesnika prolje\xc4\x87a do hladnih zimskih dana na prostoru Muzeja \xe2\x80\x9eStaro selo\xe2\x80\x9c Kumrovec posjetitelji mogu upoznati obi\xc4\x8daje sutlanskog kraja i sudjelovati u aktivnostima koje priprema muzej. U sije\xc4\x8dnju to su ophodi Trikralskih zvezdara, a u velja\xc4\x8di fa\xc5\xa1nik. U prolje\xc4\x87e to su ophodi Zelenog Jure, a u svibnju u Kumrovcu se prire\xc4\x91uju doga\xc4\x91anja vezana uz Josipa Broza Tita, najpoznatijeg kumrov\xc4\x8daka, \xc4\x8dija rodna ku\xc4\x87a stoji u sredini sela i nudi upoznavanje s Titovim djetinjstvom. Odmoriti se mo\xc5\xbee u hladu stare brajde kada zapeku ljetne zrake sunca, a u jesen u\xc5\xbeivati u mirisu zrelog vo\xc4\x87a. Posjetitelji mogu otkriti ljepotu i rasko\xc5\xa1 kumrove\xc4\x8dkih godi\xc5\xa1njih doba, upoznati svadbene obi\xc4\x8daje sudjeluju\xc4\x87i u Zagorskoj svadbi, nau\xc4\x8diti ispe\xc4\x87i kru\xc5\xa1\xc4\x8di\xc4\x87e i peciva u kru\xc5\xa1noj pe\xc4\x87i u radionici "A kaj to di\xc5\xa1i?", a oko Bo\xc5\xbei\xc4\x87a je pravo vrijeme za izradu starinskog nakita kojim \xc4\x87e ukrasiti svoje drvce i udahnuti svom domu da\xc5\xa1ak tradicije.'